
A V I Z

asupra proiectului de Lege pentru aprobarea Ordonanţei de urgenţă a Guvernului nr. 41/2010 privind unele măsuri pentru întărirea disciplinei în construcţii



În conformitate cu prevederile art.95 şi 115 din Regulamentul Camerei Deputaţilor, republicat, cu  modificările  ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu proiectul de Lege aprobarea Ordonanţei de urgenţă a Guvernului nr. 41/2010 privind unele măsuri pentru întărirea disciplinei în construcţii,  transmis cu adresa nr. PL-x 387 din  28 iunie 2010, înregistrat sub nr.31/626 din  30 iunie 2010. 
Potrivit prevederilor art. 75 din Constituţia României, republicată, şi ale art.92 alin. (8) pct.1, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege pentru aprobarea ordonanţei de urgenţă ca urmare a depăşirii termenului de adoptare, potrivit art. 115 alin. (5) din Constituţia României, republicată, în şedinţa din 23 iunie 2010.

             
În temeiul prevederilor art. 61 din Regulamentul Camerei Deputaţilor, republicat, cu modificările ulterioare, Comisia a dezbătut proiectul de lege susmenţionat, în şedinţa din 07 septembrie 2010. 


Proiectul de lege are ca obiect de reglementare instituirea unor măsuri pentru întărirea disciplinei în construcţii, în scopul stopării proliferării de construcţii/lucrări de construcţii realizate fără autorizaţie de construire atât pe domeniul public şi privat al statului sau al unităţilor administrativ-teritoriale, cât şi pe proprietatea privată a persoanelor juridice/fizice, din localităţile şi staţiunile turistice de pe litoralul Mării Negre.
         Membrii Comisiei au examinat proiectul de lege supus avizării, expunerea de motive şi avizul favorabil, cu observaţii şi propuneri, al Consiliului Legislativ nr. 530  din 28 aprilie 2010. 

În urma dezbaterilor, cu unanimitate de  voturi, s-a hotărât avizarea favorabilă a proiectului de lege.


În raport cu obiectul şi conţinutul său, proiectul de lege  face parte din categoria legilor ordinare.

